Adwadifoɔ de wɔn mmoa kɛseɛ pa ara ataa Ghana adwadifoɔ nkabomkuo (GUTA) no akyi wɔ ɔyɛkyerɛ a wɔreyɛ no wɔ Ghana asetena mu ahokyerɛ nsɛnsɛm ho no.
Berɛ a adwadifoɔ yi mu pii de wɔn ho awura ɔyɛkyerɛ yi mu atoto wɔn sotɔɔ ahodoɔ mu no, wɔn mu bi nso abuebue wɔn sotɔɔ no redi wɔn dwa.
Odwadini baako a na wabue ne sotɔɔ redi ne dwa no kaa sɛ; “Menni gyedie wɔ sotɔɔ mu toto mu, nanso mewɔ kɔkɔɔ mu de rekyerɛ aban no sɛ yɛn dwatire a ɛrehye no ha me pa ara”
Ↄde kaa ho sɛ; “Yɛayɛ saa adeɛ wei mpɛn pii, nanso yɛnnya nsunsuansoɔ papa biara, sɛ yɛkɔ so ara toto yɛn sotɔɔ mu a, ɛremfa biribiara mmɛka ho”.
Nanso sɛ yɛhwɛ mmeaeɛ bi a ɛbemmɛn Makola Mall a, sɛ sotɔɔ ahodoɔ a ɛwɔ hɔ no yɛ du a, wɔatoto emu nkron mu (wɔatoto sotɔɔ no pii mu), a ne nyinaa ne sɛ wɔde refoa ɔyɛkyerɛ no so. Nnipa a wɔatoto wɔn sotɔɔ mu dodoɔ no ara yɛ wɔn a wɔkraa wɔn nneɛma no firii amanɔne.
Kwankyɛn adetɔnfoɔ no mu nnipa kakraa bi na wɔhyehyɛɛ wɔn nneɛma dii dwa.
Ahyɛn ne nnipa kyere a ɛyɛ a na ɛkyere so no nyinaa so ate yie, ɛsiane ɔyɛkyerɛ dwumadie no, na adwadifoɔ bi a wɔtontɔn ahyɛn ho nneɛma no nso tete hɔ saa ara.
GUTA mpanimfoɔ ne ɔman yi mu agyinatufoɔ no hyiaeɛ berɛ a na wɔrehyɛ adwadifoɔ no nkuran sɛ wɔnnyae ɔyɛkyerɛ no akyire yi no.
Sɛ yɛhwɛ deɛ ɛdi yɛn anim no a, sɛ yɛde dɔɔla no toto Ghana sika sidi no ho a, dɔɔla no atwam sidi 11, a wɔkyerɛ mu mpo a Ghana sika no ahoɔden bɛsane ate aba fam bio.
